Obrana Gotovine zatražila prihvaćanje 25 setova novih dokaza kojima namjerava srušiti prvostupanjsku presudu
Dosadašnja je praksa Tribunala pokazala da dodatni dokazi mogu drastično izmijeniti prvostupanjsku presudu
Oko 200 strana novih dokaza koje bi mogle izmijeniti i obrazloženje presude i sniziti do odbaciti kaznu, vjeruje obrambeni tim Wikileaksovi su dokumenti među novim dokazima u žalbenom postupku na presudu Gotovini. Obrana je od Žalbenog vijeća zatražila prihvaćanje 25 setova dokumenata iz različitih izvora a koji joj nisu bili na raspolaganju za vrijeme suđenja. Devet od njih zaštićeni su oznakom tajnosti. To je oko 200 strana koje bi mogle izmijeniti i obrazloženje presude i sniziti do odbaciti kaznu, vjeruje obrambeni tim. Pravila haaškog Tribunala za ratne zločine predviđaju da se tokom žalbenog postupka mogu koristiti novi dokazi - koji se uvode samo ukoliko nisu bili poznati ili dostupni tokom samog suđenja. Dosadašnja je praksa Tribunala pokazala da dodatni dokazi mogu drastično izmijeniti prvostupanjsku presudu, jedan od svježijih primjera je rezanje kazne Veselinu Šljivančaninu za Ovčaru nakon što je dokazano da nije znao za namjere teritorijalaca i paramilitaraca da smaknu ljude iz vukovarske bolnice. Obrane obaju generala žele dovesti u pitanje dijelove presude o zajedničkom zločinačkom pothvatu osnovanom sa svrhom potjerivanja srpskog stanovništva i procjenu sudaca da je tom cilju služilo neselektivno granatiranje. Među dokumentima je, koliko se dade zaključiti iz podneska obrane, dugo zahtijevani set zapisnika Vrhovnog savjeta obrane u Beogradu s Miloševićevim otrovnim primjedbama na račun bijega stanovništva i političkog vodstva prije početka same operacije, citiram, «bez stvorenog kontakta s hrvatskom vojskom na najvećem dijelu fronta, da smo tog dana napravili idiotsku glupost da im pomognemo tko bi do večeri stigao do Knina da im pomogne, tamo se ne bi moglo stići ni od njihovih kolona koje su zakrčile puteve; više su izginuli u bežaniji nego držeći linije obrane», kritizirao je Milošević, sve uz zaključak na koga igra obrana da je vodstvo odlučilo napustiti «krajinu» izazvavši time egzodus – iako su imali sve uvjete da se brane. Unos Wikileaksovih indiskrecija je izvještaj američkog veleposlanika u Zagrebu Petera Galbraitha da Srbi odlaze po zapovijedi Milana Martića. «Prije je da su pobjegli uoči dolaska hrvatskih snaga ili su im vlasti krajine zapovijedile da odu», ustvrdio je veleposlanik.